РЕШЕНИЕ НА ПЪРВОИНСТАНЦИОННИЯ СЪД (състав по жалбите)
5 март 2008 година
Дело T-414/06 P
Philippe Combescot
срещу
Комисия на Европейските общности
„Обжалване — Публична служба — Длъжностни лица — Недопустимост на жалбата пред Съда на публичната служба — Срокове за предявяване на жалба“
Предмет: Жалба срещу Решение на Съда на публичната служба на Европейския съюз (втори състав) от 19 декември 2006 г. по дело Combescot/Комисия
(F‑114/05, Recueil FP, 2006 г., стр. I‑A‑1‑115 и II‑A‑1‑435), която има за цел отмяната на това решение
Решение: Отхвърля жалбата. Осъжда г‑н Philippe Combescot да понесе наред с направените от него съдебни разноски и тези на Комисията.
Резюме
Длъжностни лица — Жалба — Срокове — Изрично решение за отхвърляне на административната жалба, което е прието в рамките на
срока за отговор, но за което не е направено уведомление
(член 90, параграф 2 и член 91, параграф 3 от Правилника за длъжностните лица)
В установената от членове 90 и 91 от Правилника система от правни способи, след като е изтекъл посоченият в член 90, параграф 2
четиримесечен срок за отговор, липсата на уведомление за прието в този срок изрично решение за отказ е равностойно на мълчаливо
решение за отказ, което поставя началото на тримесечен срок за подаването на жалба по съдебен ред.
Този извод напълно съответства на целта на сроковете за административна жалба и за съдебна жалба, които са насочени към защита
на правната сигурност в рамките на общностните институции, която е абсолютно необходима за тяхното добро функциониране, като
се избягва поставянето под съмнение в продължение на неопределен срок на общностните актове, пораждащи правни последици. Тези
срокове са императивни, а не се намират на разположение на страните и съда.
Този извод впрочем не засяга по никакъв начин правото на съдебна закрила на длъжностното лице, нито пък правото му на защита,
които са съхранени в достатъчна степен и адекватно запазени чрез възможността длъжностното лице да подаде съдебна жалба срещу
нарушаващия интересите му акт в тримесечен срок, считано от мълчаливото решение за отхвърляне на административната жалба.
(вж. точки 39, 43 и 44)
Позоваване на: Съд — 7 юли 1971 г., дело Müllers/CES, 79/70, Recueil, стр. 689, точка 18, Съд — 17 февруари 1972 г., дело
Richez-Parise/Комисия, 40/71, Recueil, стр. 73, точка 6, Съд — 12 юли 1984 г., дело Moussis/Комисия, 227/83, Recueil, стр. 3133,
точка 12